記述二十韻爲趙沂公作
作者：徐璣
朝代：宋

paragraphs: 日月交輝際，乾坤欲整時。
謀謨無遠近，顧盼有安危。
國倚宗臣重，人惟正統推。
將軍兼問古，中尉不言私。
美德開初禩，清風起四維。
山河春藹藹，雨露夜垂垂。
川浩黿鼉穴，田豐鼠兔窺。
險辭萋莫已，深網障無遺。
流謗看金策，純誠表竹枝。
丹心元未改，隻影去奚疑。
能勝歸天道，云亡忽事宜。
蜀關幾犬豕，淮岸邇旌旗。
將相通新好，朝廷說舊規。
渠奸甘授首，盛代鞏丕基。
褒敘還宗祏，光昭在鼎彝。
凄凉餘謚法，慷慨付諸兒。
汨水芬芳地，三閭絕好詞。
子蘭真已矣，靳尚亦奚爲。
樂事云悲事，新知匪故知。
續騷何日了，千古泪如絲。